২০১৬ আইসিসি বিশ্ব টুয়েন্টি২০ ফাইনাল
এ জয়ের ফলে ওয়েস্ট ইন্ডিজ চতুর্থ আইসিসি বিশ্ব চ্যাম্পিয়নশীপ জয় করে। এর পূর্বে তারা ১৯৭৫ ও ১৯৭৯ সালের ক্রিকেট বিশ্বকাপ এবং ২০১২ সালের বিশ্ব টুয়েন্টি২০ শিরোপা লাভ করেছিল। এছাড়াও প্রথম দল হিসেবে দুইবার পুরুষদের বিশ্ব টুয়েন্টি২০ এবং প্রথমবারের মতো একই দিনে পুরুষ ও মহিলাদের প্রতিযোগিতার শিরোপা জয়ের বিরল সৌভাগ্য অর্জন করে।
আইসিসি বিশ্ব টুয়েন্টি২০ প্রতিযোগিতার ইতিহাস
প্রথম আইসিসি বিশ্ব টুয়েন্টি২০ প্রতিযোগিতা ২০০৭ সালে দক্ষিণ আফ্রিকায় অনুষ্ঠিত হয়। চূড়ান্ত খেলায় ভারত, পাকিস্তানকে পরাজিত করার মাধ্যমে শিরোপা লাভ করে। এতে আইসিসি'র দুইটি সহযোগী দেশ ৫০-ওভারের প্রতিযোগিতা হিসেবে ২০০৭ সালের আইসিসি বিশ্ব ক্রিকেট লীগ প্রথম বিভাগে অংশ নিয়ে যোগ দেয়। ডিসেম্বর, ২০০৭ সালে সিদ্ধান্ত নেয়া হয় যে, অধিকতর ভালো দল নির্ধারণে ২০-ওভারের বাছাইপর্ব প্রতিযোগিতা আয়োজন করা হবে। ছয় দলের অংশগ্রহণে শীর্ষস্থানীয় দুই দল ২০০৯ সালের বিশ্ব টুয়েন্টি২০ প্রতিযোগিতায় অংশ নিবে ও প্রত্যেকেই প্রাইজমানি বাবদ $২৫০,০০০ মার্কিন ডলার লাভ করবে।